Iñaki Guridi Ormazabal

Iñaki Guridi Ormazabal (Legazpi, Gipuzkoa, 1979ko otsailaren 4a) euskal kazetaria da. Irratian aritu da batik bat, nahiz eta idatzizko prentsan edo telebistako erredakzioan ere lan egin duen. Egin Irratian hasi zen praktiketan, eta ondoren Segura Irratian aritu zen. 2003az geroztik Euskadi Irratiko langilea da. 2013 eta 2017 bitartean EITB Irratietako zuzendariordea izan zen. Gaur egun Euskadi Irratiko albistegietan egiten du lan. 2020ko irailetik aurrera Faktoria goizeko albistegi erreferentea aurkezten du.

Ibilbidea 
Legazpiko Haztegi Ikastolan burutu zituen lehen ikasketak. 1997an Kazetaritza ikasten hasi zen Euskal Herriko Unibertsitatean, eta 2002an lizentziatu zen. Hala ere, lehenago hasi zen irratigintzan, praktiken bidez. 1998ko udan Kiribilketa arratsaldeko magazine saioa aurkeztu zuen Egin Irratian. Urte berean Segura Irratian hasi zen lanean, eta esataria zein soinu teknikaria izan zen hainbat musika saio eta magazinetan, 2003ra arte.

1999 eta 2003 bitartean Euskal Telebistako albistegietan erredaktore gisa aritu zen. 2003an Euskadi Irratiko albistegietara igaro zen, eta erredaktore, editore zein esatari lanak egin zituen 10 urtez, 2013ra arte. Bi ikasturtez Irratigintza I ikasgaiko irakaslea izan zen Mondragon Unibertsitateak eskainitako Ikus-entzunezko Komunikazio graduan, 2007tik 2009ra. 2009an eszedentzia hartu zuen irratian, eta goi-mailako sukaldaritza ikastaro bat gauzatu zuen Sevillako Ostalaritza Eskolan.

Idatzizko prentsan, erreportajeak idatzi ditu Argia aldizkarian (2001-2005, 2011). Eszedentzian zegoela bidaiatu ere egin zuen; 2009an bost hilabeteko egonaldia egin zuen AEBn. 2011n Afrikara bidaiatu zuen, eta Etiopiako zein Ghanako bizimoduari buruzko erreportajeak gauzatu zituen Berria egunkariarentzat nahiz Euskadi Irratiarentzat.

2013ko martxoan EITB Irratietako zuzendariorde izendatu zuten. 2017an Urko Aristik ordezkatu zuen postu horretan, eta Euskadi Irratiko albistegietara itzuli zen. Faktoria goizeko albistegi erreferentearen lantaldera batu zen, eta zenbaitetan Maite Artolaren ordezko gisa jardun zuen. Albistegi saio bereziak gidatzea ere egokitu zaio, tartean hauteskunde gauak. 2020an, Artolak saioa utzi eta 2020-2021 denboralditik aurrera Guridik gidatuko zuela iragarri zuen.

2020ko irailean Faktoria albistegia gidatzen hasi zen.

2022an 10garrena fikziozko podcastean ahotsa jarri zuen, cameo gisa bere burua antzeztuz.

Erreferentziak

Kanpo estekak 

 Inoren lurraldetik, AEBko egonaldian idatzi zuen bloga (2009)
 Zipriztin, Afrikako egonaldian idatzi zuen bloga (2011)

Euskadi Irratiko esatariak
Euskal kazetariak
Gipuzkoako kazetariak
Legazpiarrak
Euskal Herriko LGBT pertsonak
Euskal Herriko Unibertsitateko ikasleak
Mondragon Unibertsitateko irakasleak